ΑΠΟΦΑΣΕΙΣ
Αριθμ. 202501849
Μετονομασία του εργαστηρίου του Τμήματος Διεθνών και Ευρωπαϊκών Σπουδών της Σχολής Οικο-
νομικών, Επιχειρηματικών και Διεθνών Σπουδών
του Πανεπιστημίου Πειραιώς, από «Ανατολική
Μεσόγειος, Μέση και Μείζονα Ανατολή: Οικονομία-Πολιτική-Πολιτισμός» («ΑΜΜΜΑ: ΟΠΠ»)» σε
«Ανατολική Μεσόγειος και Ευρωατλαντικές Σχέσεις με διακριτικό τίτλο: (ΑΜΕΣ)», καθώς και επι-
καιροποίηση του εσωτερικού κανονισμού του.
Η ΣΥΓΚΛΗΤΟΣ ΤΟΥ ΠΑΝΕΠΙΣΤΗΜΙΟΥ ΠΕΙΡΑΙΩΣ
Έχοντας υπόψη:
1. Τον ν. 4957/2022 «Νέοι Ορίζοντες στα Ανώτατα
Εκπαιδευτικά Ιδρύματα: Ενίσχυση της ποιότητας, της
λειτουργικότητας και της σύνδεσης των Α.Ε.Ι. με την
κοινωνία και λοιπές διατάξεις» (Α’ 141) και ιδίως τα άρθρα 46-53, την παρ. 1 του άρθρου 415 (Εξουσιοδοτικές
διατάξεις Κεφαλαίου ΣΤ´), την παρ. 3 του άρθρου 452
(Μεταβατικές διατάξεις Κεφαλαίου ΣΤ´).
2. Τον πρότυπο εσωτερικό κανονισμό λειτουργίας των
Πανεπιστημιακών εργαστηρίων του Πανεπιστημίου Πειραιώς (Β’ 4859/2023).
3. Το άρθρο 115 του ν. 4692/2020 «Αναβάθμιση του
Σχολείου και άλλες διατάξεις» (Α’ 111).
4. Τα άρθρα 76-78 του ν. 4727/2020 «Ψηφιακή Διακυβέρνηση (Ενσωμάτωση στην Ελληνική Νομοθεσία της Οδηγί-
ας (ΕΕ) 2016/2102 και της Οδηγίας (ΕΕ) 2019/1024) - Ηλεκτρονικές Επικοινωνίες (Ενσωμάτωση στο Ελληνικό Δίκαιο
της Οδηγίας (ΕΕ) 2018/1972) και άλλες διατάξεις» (Α’ 184).
5. Το άρθρο 192 του ν. 4823/2021 «Αναβάθμιση του
σχολείου, ενδυνάμωση των εκπαιδευτικών και άλλες
διατάξεις» (Α’ 136).
6. Τα άρθρα 5 και 9 του ν. 3469/2006 «Εθνικό Τυπογραφείο,
Εφημερίς της Κυβερνήσεως και λοιπές διατάξεις» (Α’ 131).
7. Την υπ’ αρ. 20227639/28.11.2022 διαπιστωτική πράξη Πρύτανη «Εκλογή Πρύτανη και ορισμός τεσσάρων (4)
Αντιπρυτάνεων του Πανεπιστημίου Πειραιώς» με θητεία
έως την 31.08.2026 (Υ.Ο.Δ.Δ 1121).
8. Την υπ’ αρ. 20227896/06.12.2022 πράξη Πρύτανη
«Καθορισμός του τομέα ευθύνης, μεταβίβαση αρμοδιοτήτων στους τέσσερις (4) Αντιπρυτάνεις του Πανεπιστη-
μίου Πειραιώς και καθορισμός της σειράς αναπλήρωσης
Πρύτανη» (Β’ 6241).
9. Την υπ’ αρ. 20245548/04.09.2024 πράξη Πρύτανη
(ΑΔΑ: 6ΑΕΦ469Β7Τ-Υ3Κ) περί συγκρότησης Συγκλήτου
του Πανεπιστημίου Πειραιώς ακαδ. έτους 2024-2025.
10. Την υπ’ αρ. 20153160/05.06.2015 απόφαση Συγκλήτου «Ίδρυση Εργαστηρίου Ανατολική Μεσόγειος, Μέση
και Μείζονα Ανατολή: Πολιτική-Οικονομία-Πολιτισμός»
(Β’ 1179).
11. Την από 06.11.2024 απόφαση της Συνέλευσης του
Τμήματος Διεθνών και Ευρωπαϊκών Σπουδών της Σχολής
Οικονομικών, Επιχειρηματικών και Διεθνών Σπουδών
του Πανεπιστημίου Πειραιώς (συνεδρία 4η) για τη Μετονομασία του εργαστηρίου του Τμήματος Διεθνών και
Ευρωπαϊκών Σπουδών της Σχολής Οικονομικών, Επιχειρηματικών και Διεθνών Σπουδών του Πανεπιστημίου
Πειραιώς, από «Ανατολική Μεσόγειος, Μέση και Μείζονα
Ανατολή: Οικονομία-Πολιτική-Πολιτισμός» («ΑΜΜΜΑ:
ΟΠΠ»)» σε «Ανατολική Μεσόγειος και Ευρωατλαντικές
Σχέσεις με διακριτικό τίτλο: (ΑΜΕΣ)», καθώς και επικαιροποίηση του εσωτερικού κανονισμού του.
12. Την από 11.03.2025 απόφαση της Συμβουλευτικής Επιτροπής για τα Πανεπιστημιακά Εργαστήρια (συνεδρία 13η).
13. Την από 19.03.2025 απόφαση της Συγκλήτου του
Πανεπιστημίου Πειραιώς (συνεδρία 6η).
14. Το γεγονός ότι οι διατάξεις της παρούσας δεν αφορούν σε διοικητική διαδικασία για την οποία υπάρχει
υποχρέωση καταχώρισης στο ΕΜΔΔ - ΜΙΤΟΣ.
15. Το γεγονός ότι από τις διατάξεις της απόφασης
αυτής δεν προκαλείται δαπάνη σε βάρος του κρατικού
προϋπολογισμού και του Προϋπολογισμού του Πανεπιστημίου Πειραιώς, αποφασίζουμε:
Μετονομασία του εργαστηρίου του Τμήματος Διεθνών
και Ευρωπαϊκών Σπουδών της Σχολής Οικονομικών, Επιχειρηματικών και Διεθνών Σπουδών του Πανεπιστημίου
Πειραιώς, από «Ανατολική Μεσόγειος, Μέση και Μείζονα
Ανατολή: Οικονομία-Πολιτική-Πολιτισμός» («ΑΜΜΜΑ:
ΟΠΠ»)» σε «Ανατολική Μεσόγειος και Ευρωατλαντικές
Σχέσεις με διακριτικό τίτλο: (ΑΜΕΣ)» καθώς και επικαιροποίηση του εσωτερικού κανονισμού του, ως ακολούθως:
Άρθρο 1
Ίδρυση
Τροποποιείται ο τίτλος του εργαστηρίου «Ανατολική
Μεσόγειος, Μέση και Μείζονα Ανατολή: Πολιτική-ΟικοΕΦΗΜΕΡΙΔΑ
ΤΗΣ ΚΥΒΕΡΝΗΣΕΩΣ
ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ
E
11 Απριλίου 2025
ΤΕΥΧΟΣ  ΔΕΥΤΕΡΟ
Αρ. Φύλλου 1822
14.04.2025 15:00:56
ΨΗΦΙΑΚΑ
ΥΠΟΓΕΓΡΑΜΜΕΝΟ
ΑΠΟ
VARVARA ZACHARAKI
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 1822/11.04.2025
νομία-Πολιτισμός» σε «Ανατολική Μεσόγειος και Ευρωατλαντικές Σχέσεις», το οποίο δραστηριοποιείται στη
διεξαγωγή ερευνητικού και επαγγελματικού έργου σε
θέματα που σχετίζονται άμεσα και έμμεσα με το γνωστικό αντικείμενο που περιγράφει ο τίτλος του.
Άρθρο 2
Σκοπός
Ο σκοπός του Εργαστηρίου «Ανατολική Μεσόγειος
και Ευρωατλαντικές Σχέσεις» («ΑΜΕΣ») είναι η συστηματική έρευνα και μελέτη της πολιτικής, οικονομικής
και πολιτισμικής διάστασης των Ευρωατλαντικών Σχέσεων και πιο εξειδικευμένα, των επιπτώσεων και απο-
τελεσμάτων που έχουν στην περιοχή και στα κράτη
της Ανατολικής Μεσογείου. Ειδικότερα, το εργαστήριο
μελετά τις διεθνείς παραμέτρους των διακρατικών σχέσεων που αναπτύσσονται στην περιοχή της Ανατολικής
Μεσογείου, τον ρόλο των ΗΠΑ, της Ε.Ε. και των άλλων
μεγάλων δυνάμεων σε αυτές, τις γεωπολιτικές όψεις των
συγκρουσιακών αλλά και των συνεργατικών σχέσεων
μεταξύ των κρατών, τις διεθνείς οικονομικές σχέσεις που
καλλιεργούνται μεταξύ των κρατών, υπό το πρίσμα της
Διεθνούς Πολιτικής Οικονομίας και αφορούν το εμπόριο,
τις χρηματοοικονομικές συναλλαγές και τα ζητήματα
περιφερειοποίησης, τις πολιτισμικές παραδόσεις των
εθνών της περιοχής και την ιστορική κληρονομιά τους,
τις σχέσεις της Ελλάδας και της Κύπρου με τα κράτη της
περιοχής, με τους ευρωατλαντικούς θεσμούς αλλά και
με τις ΗΠΑ σε διμερές επίπεδο και τέλος τους τρόπους
εδραίωσης της σταθερότητας και της ανάπτυξης στην
περιοχή αυτή, στο πλαίσιο των ευρωατλαντικών θεσμών.
Σε μια πιο εξειδικευμένη προοπτική το Εργαστήριο
«Ανατολική Μεσόγειος και Ευρωατλαντικές Σχέσεις»
έχει σκοπό την καλλιέργεια της έρευνας σε ζητήματα
ειδικού ενδιαφέροντος για την περιοχή της Ανατολικής
Μεσογείου, όπως αυτά της εκμετάλλευσης των ενεργειακών πόρων και του ορυκτού πλούτου, της οριοθέτησης
των θαλασσίων ζωνών, της δράσης των μη κρατικών
δρώντων, των διακρατικών συγκρούσεων, της πολιτικής
αστάθειας στο εσωτερικό των κρατών, καθώς και του
ρόλου και της επιρροής των οργανωμένων θρησκειών
και της θρησκευτικής πίστης στην περιοχή, πάντοτε σε
συνδυασμό με την ευρωατλαντική επιρροή αλλά και με
το πώς επηρεάζονται οι σχέσεις των κρατών της Ανατολικής Μεσογείου με τις ΗΠΑ και με την Ευρωπαϊκή Ένωση
υπό το πρίσμα των επιμέρους παραμέτρων.
Το Εργαστήριο «Ανατολική Μεσόγειος και Ευρωατλαντικές Σχέσεις» θα συμβάλλει πρώτον, στη συστηματική
επεξεργασία των ως άνω θεματικών, δεύτερον στην κατανόηση των αλλαγών που συντελούνται στην υπό ανα-
φορά περιοχή, τρίτον στην κατοχύρωση των φοιτητών
αλλά και άλλων μελετητών με την εξειδικευμένη γνώση
και τέταρτον στην απόκτηση από τους αποφοίτους του
Τμήματός μας, μέσω της μελέτης των πιο πάνω θεματικών, επαγγελματικών πλεονεκτημάτων για επαγγελ-
ματική δραστηριοποίηση στα κράτη της περιοχής και
στους διεθνείς θεσμούς. Παράλληλα, το σκεπτικό της
ανάπτυξης της έρευνας των συγκεκριμένων πυλώνων
μέσω ενός εργαστηρίου στοχεύει να αποτελέσει γέφυρα
μεταξύ της Ελλάδας και του ελληνισμού τόσο με τους
άλλους λαούς όσο και με τους ευρωατλαντικούς θεσμούς
αλλά και να ενδυναμώσει τα πεδία δράσης της ελληνικής
και κυπριακής εξωτερικής πολιτικής, έτσι ώστε να αποτελέσουν η Ελλάδα και η Κύπρος γέφυρες των κρατών της
Ανατολικής Μεσογείου με την Ε.Ε. και τις ΗΠΑ.
Άρθρο 3
Τομείς δραστηριότητας
Κύριος σκοπός του Εργαστηρίου είναι να καλύψει εκπαιδευτικές και ερευνητικές ανάγκες τόσο του Τμήματος
Διεθνών και Ευρωπαϊκών Σπουδών όσο και του Πανεπιστημίου Πειραιώς, γενικότερα και να συνεισφέρει στους
δημόσιους ή ιδιωτικούς φορείς στα θέματα δραστηριότητας του Εργαστηρίου με υπηρεσίες συμβουλευτικής και
κατάρτισης. Συγκεκριμένα, το Εργαστήριο θα συμβάλει:
• Στη βελτίωση της διδασκαλίας υπαρχόντων μαθημάτων και στη σταδιακή εισαγωγή νέων σχετικών μαθημά-
των στο Τμήμα, έτσι ώστε να αναπτυχθεί περαιτέρω το
επίπεδο της διδασκαλίας και έρευνας σε προπτυχιακό
και μεταπτυχιακό επίπεδο.
• Στην υποστήριξη προπτυχιακών, μεταπτυχιακών
και διδακτορικών φοιτητών κατά την ολοκλήρωση των
ερευνητικών εργασιών τους.
• Στην υποστήριξη του ερευνητικού έργου των μελών
ΔΕΠ του Εργαστηρίου και του Τμήματος - Στην περαιτέρω ανάπτυξη της διατμηματικής εντός της Σχολής ή
διασχολικής συνεργασίας στο Πανεπιστήμιο Πειραιώς.
• Στην προαγωγή της επιστήμης στα γνωστικά αντικείμενα που δραστηριοποιείται.
• Στην ερευνητική συνεργασία των μελών του Εργαστηρίου και του Τμήματος με άλλα εκπαιδευτικά ιδρύμα-
τα και φορείς του εσωτερικού ή του εξωτερικού.
• Στην διάχυση της παρεχόμενης γνώσης μέσω της
δημοσίευσης επιστημονικών άρθρων, βιβλίων, μονογραφιών κ.λπ.
• Στην εκπόνηση ερευνητικών και επιστημονικών έργων
και μελετών από μέλη ΔΕΠ και εξωτερικούς ερευνητές.
• Στην ίδρυση Κέντρου/Παρατηρητηρίου Ανατολικής
Μεσογείου, αν δύναται, σε συνεργασία με τμήματα και
φορείς της ημεδαπής ή αλλοδαπής για τη δικτύωση
των ερευνητικών τους εργαστηρίων και από την κοινού αξιοποίηση των υποδομών και της τεχνογνωσίας,
τη διαμόρφωση θεσμικού πλαισίου που να διευκολύνει και να προάγει την έρευνα σε ποικίλους τομείς και
τη διαρκή βελτίωση της πανεπιστημιακής λειτουργίας.
• Στην ίδρυση Κέντρου/Παρατηρητηρίου Ευρωατλαντικών Σχέσεων, αν δύναται, σε συνεργασία με τμήματα
και φορείς της ημεδαπής ή αλλοδαπής για τη δικτύωση
των ερευνητικών τους εργαστηρίων και από την κοινού
αξιοποίηση των υποδομών και της τεχνογνωσίας, τη διαμόρφωση θεσμικού πλαισίου που να διευκολύνει και να
προάγει την έρευνα σε ποικίλους τομείς και τη διαρκή
βελτίωση της πανεπιστημιακής λειτουργίας. Στην προαγωγή του επιστημονικού κλάδου με εμπεριστατωμένες
μελέτες και πρότυπα.
• Στη διασύνδεση με επιστημονικούς φορείς του εξωτερικού και ανταλλαγή ή συνεργασίες επί της ανάπτυξης
του κλάδου των διαπραγματεύσεων και μεσολάβησης.
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 1822/11.04.2025
• Στη δημιουργία επιστημονικού Κέντρου Τεκμηρίωσης και Έρευνας.
• Στη διοργάνωση επιστημονικών Συνεδρίων και Σεμιναρίων.
• Στην οργάνωση εκδόσεων (μελέτες, περιοδικά και
βιβλία).»
Άρθρο 4
Διοίκηση και Προσωπικό
Το Εργαστήριο θα διοικείται από τον Διευθυντή, ο
οποίος θα είναι μέλος ΔΕΠ του Τμήματος Διεθνών και
Ευρωπαϊκών Σπουδών με γνωστικό αντικείμενο ίδιο ή
συναφές με αυτό του Εργαστηρίου. Οι προϋποθέσεις και
η διαδικασία εκλογής προσδιορίζονται από τις οικείες νομικές διατάξεις και τους κανονισμούς του Πανεπιστημίου
Πειραιώς. Ο Διευθυντής έχει την ευθύνη για την ομαλή
λειτουργία του, σύμφωνα με τα εκ του νόμου οριζόμενα.
Τα καθήκοντα του Διευθυντή του Εργαστηρίου συνίστανται στα ακόλουθα:
1. Προΐσταται, συντονίζει και εποπτεύει την καλή λειτουργία του Πανεπιστημιακού Εργαστηρίου και την υλο-
ποίηση του ερευνητικού και εκπαιδευτικού του έργου.
2. Διαχειρίζεται τους οικονομικούς πόρους και τον εξοπλισμό του Εργαστηρίου και υπογράφει τις συμβάσεις
που συνάπτει το Πανεπιστημιακό Εργαστήριο για την
παροχή υπηρεσιών προς τρίτους.
3. Εκπροσωπεί το Εργαστήριο σε εξωτερικούς φορείς.
4. Συντάσσει τις αναγκαίες εισηγήσεις και την ετήσια
απολογιστική έκθεση στην Συνέλευση του Τμήματος
Διεθνών και Ευρωπαϊκών Σπουδών.
5. Μεριμνά για την εφαρμογή του πρότυπου εσωτερικού κανονισμού λειτουργίας των Πανεπιστημιακών
Εργαστηρίων, του εσωτερικού κανονισμού λειτουργίας
του Εργαστηρίου, του εσωτερικού κανονισμού του Πανεπιστημίου και των αποφάσεων των οργάνων του Πα-
νεπιστημίου, καθώς και για την τήρηση της νομοθεσίας.
6. Έχει την ιδιότητα του Επιστημονικού Υπευθύνου σε
έργα/προγράμματα του Ειδικού Λογαριασμού Κονδυλίων Έρευνας (Ε.Λ.Κ.Ε.), ο οποίος διαχειρίζεται τους ίδιους
πόρους του Πανεπιστημιακού Εργαστηρίου.
7. Εισηγείται προς τον Πρύτανη την τοποθέτηση ή διάθεση διοικητικού προσωπικού του Πανεπιστημίου για
την υποστήριξή του, όπως και προς την Επιτροπή Ερευνών του Ε.Λ.Κ.Ε. την πρόσληψη έκτακτου ερευνητικού,
επιστημονικού και λοιπού προσωπικού για τις ανάγκες
του πανεπιστημιακού εργαστηρίου.
8. Εισηγείται στη Συνέλευση του Τμήματος ή/και στα
αρμόδια όργανα του Πανεπιστημίου Πειραιώς προτάσεις
σχετικά με την ανάπτυξη δράσεων ή/και τη στελέχωση
του Εργαστηρίου.
9. Μεριμνά για την πιθανή διαπίστευση του Πανεπιστημιακού Εργαστηρίου, διακρίβωση του εξοπλισμού
και επικύρωση αναλυτικών μεθόδων.
10. Υπογράφει κάθε έγγραφο που σχετίζεται με το
Εργαστήριο.
11. Ασκεί κάθε άλλη αρμοδιότητα που ορίζεται στην
κείμενη νομοθεσία, τον εσωτερικό κανονισμό του Πανεπιστημίου και τον εσωτερικό κανονισμό λειτουργίας
του Εργαστηρίου.
12. Δύναται να ορίσει ένα μέλος του Εργαστηρίου ως
Αναπληρωτή Διευθυντή, ώστε να καλύπτει τα καθήκοντά
του σε περίπτωση απουσίας του.
13. Δύναται να ορίσει ένα μέλος του Εργαστηρίου ως
Προϊστάμενο Έρευνας με βασικό καθήκον να συντονίζει
την ερευνητική δραστηριότητα του Εργαστηρίου.
Το Εργαστήριο δύναται να στελεχώνεται βάσει της κείμενης νομοθεσίας και των σχετικών αποφάσεων των
αρμόδιων συλλογικών οργάνων, από μέλη του Διδακτικού Εκπαιδευτικού Προσωπικού (Δ.Ε.Π.) του Τμήματος
Διεθνών και Ευρωπαϊκών Σπουδών του Πανεπιστημίου
Πειραιώς, που κατέχουν θέσεις των οποίων το γνωστικό αντικείμενο εμπίπτει στα διδακτικά και ερευνητικά
ενδιαφέροντα του Εργαστηρίου, από εξωτερικούς συνεργάτες-ειδικούς επιστήμονες, από μέλη του Ειδικού
Διδακτικού Εργαστηριακού Προσωπικού (Ε.Ε.ΔΙ.Π.), από
μέλη του ειδικού Τεχνικού Εργαστηριακού Προσωπικού
(Ε.Τ.Ε.Π.), από υποψήφιους διδάκτορες, μεταδιδάκτορες
καθώς και από μέλη του λοιπού επιστημονικού προσωπικού και του διοικητικού προσωπικού, που τοποθετούνται
στο εργαστήριο με βάση την κείμενη νομοθεσία.
Στο Εργαστήριο δύνανται να απασχολούνται ως συνεργάτες καθηγητές και ερευνητές πανεπιστημιακών και
ερευνητικών ιδρυμάτων της αλλοδαπής, όπως επίσης και
ερευνητές επί συμβάσει, σύμφωνα με τη διαδικασία που
προβλέπεται από την κείμενη νομοθεσία.
Άρθρο 5
Εγκατάσταση-Λειτουργία και Εξοπλισμός
1. Στο Εργαστήριο δύναται να ανατεθεί χώρος από
το Πανεπιστήμιο, κατόπιν σχετικού αιτήματος από τον
Διευθυντή. Το Εργαστήριο εγκαθίσταται σε ασφαλείς
χώρους που παραχωρούνται από το Πανεπιστήμιο σε
αυτό για τη διεξαγωγή του έργου του. Ο χώρος διατίθεται για την εγκατάσταση προσωπικού και την εγκα-
τάσταση οργάνων και εξοπλισμού που είναι αναγκαία
για τη διενέργεια των ερευνητικών, αναπτυξιακών και
εκπαιδευτικών δραστηριοτήτων του.
2. Σε περίπτωση που το Εργαστήριο έχει δικό του
χώρο, όπως αυτός προβλέπεται από την ανάθεση αυτού από το Πανεπιστήμιο, ο Διευθυντής επιβλέπει την
εν γένει λειτουργία του Εργαστηρίου, τη χρησιμοποίηση
οργάνων και υλικών που ανήκουν σ’ αυτό, την παραμονή
των εργαζομένων (προσωπικού, φοιτητών, επισκεπτών)
στους χώρους, καθώς και στην προστασία των οργάνων
και εγκαταστάσεων του Εργαστηρίου από βλάβες.
3. Ο Διευθυντής ενημερώνεται πριν από τη διεξαγωγή
κάθε εργασίας, που γίνεται στο Εργαστήριο στα πλαίσια ερευνητικού προγράμματος ή άλλου έργου, που
έχει αποφασισθεί και καθορίζει την προτεραιότητα στη
χρησιμοποίηση οργάνων και χώρων, σε περίπτωση που
δεν υπάρχει σχετική απόφαση.
4. Ο Διευθυντής έχει την ευθύνη για την εν γένει λειτουργία του Eργαστηρίου, τη χρήση των διαθέσιμων
υλικών πόρων (χώρων, τεχνικού εξοπλισμού και λοιπών
υλικών) που ανήκουν σε αυτό, την παραμονή των εργαζομένων (προσωπικού, φοιτητών, επισκεπτών) στους
χώρους του, καθώς και την προστασία, τη συντήρηση
και τον έλεγχο του εξοπλισμού και των εν γένει εγκαταστάσεων του Εργαστηρίου.
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 1822/11.04.2025
5. Η χρησιμοποίηση ειδικών οργάνων του Εργαστηρίου επιτρέπεται μόνο στο προσωπικό του ή άλλους
ερευνητές που διαθέτουν ειδική επί των οργάνων αυτών εκπαίδευση και εξουσιοδότηση από τον Διευθυντή
αυτού. Κινητά όργανα και σκεύη τα οποία παραδίδονται
για τη διεξαγωγή εργασιών, επιστρέφονται, μετά τη χρησιμοποίηση τους, στην κατάσταση που είχαν παραδοθεί.
6. Με εισήγηση του Διευθυντή στα αρμόδια όργανα του
Τμήματος είναι δυνατή η πρόσληψη επιστημόνων σε τομείς
σχετικούς με τις διδακτικές και ερευνητικές δραστηριότητες
του Εργαστηρίου, σύμφωνα με την ισχύουσα νομοθεσία.
7. Η πρόσβαση στους χώρους του Εργαστηρίου επιτρέπεται στους χρήστες που έχουν λάβει σχετική άδεια
από τον Διευθυντή του Εργαστηρίου.
8. Οι χρήστες οφείλουν να τηρούν τους κανόνες ασφαλείας και υγιεινής, καθώς και να επιδεικνύουν σεβασμό
προς τον εξοπλισμό και τους υπόλοιπους χρήστες.
9. Ο εξοπλισμός του Εργαστηρίου χρησιμοποιείται για
ερευνητικούς και εκπαιδευτικούς σκοπούς και η διάθεση
του εξοπλισμού γίνεται ύστερα από έγκριση του Διευθυντή του Εργαστηρίου.
Άρθρο 6
Έσοδα και Πόροι του Εργαστηρίου
Η λειτουργία του Εργαστηρίου θα γίνεται από ιδίους
πόρους οι οποίοι θα προέρχονται από:
1. Την εκτέλεση ερευνητικών ή/και αναπτυξιακών προγραμμάτων και εκπαιδευτικών/επιστημονικών δράσεων
που πραγματοποιούνται για ίδιο λογαριασμό ή λογαριασμό τρίτων, η χρηματοδότηση των οποίων μπορεί να
πραγματοποιείται από φορείς του Ιδιωτικού ή/και του
Ευρύτερου Δημόσιου Τομέα, διεθνείς οργανισμούς κ.α.
2. Τη διεξαγωγή ειδικών ημερίδων, συνεδρίων, εκπαιδευτικών σεμιναρίων, διαλέξεων, επιστημονικών συναντήσεων.
3. Τη διάθεση ερευνητικών εν γένει επιστημονικών
προϊόντων.
4. Την παροχή υπηρεσιών σύμφωνα με την κείμενη
νομοθεσία.
5. Τις ειδικές εισφορές και χρηματοδοτήσεις από διεθνείς οργανισμούς, δημόσιες ή ιδιωτικές επιχειρήσεις,
νομικά πρόσωπα δημόσιου ή ιδιωτικού δικαίου και φυσικά πρόσωπα.
6. Τις κληρονομιές, τις δωρεές και τις κληροδοσίες
που καταλείπονται στο Πανεπιστήμιο Πειραιώς για τους
σκοπούς των εργαστηρίων, γενικότερα, και του οικείου
Εργαστηρίου, ειδικότερα.
7. Την παραχώρηση πνευματικών δικαιωμάτων ή διπλωμάτων ευρεσιτεχνίας και τη διάθεση ερευνητικών
και εν γένει επιστημονικών προϊόντων που ανήκουν ή
παρήχθησαν στο Εργαστήριο.
8. Από κάθε άλλη νόμιμη πηγή.
Η οικονομική διαχείριση των πόρων του εργαστηρίου
που θα προέρχονται από την εκτέλεση κάθε είδους έργων και των σχετικών δαπανών θα γίνεται από τον Ειδι-
κό Λογαριασμό Κονδυλίων Έρευνας του Πανεπιστημίου
Πειραιώς (Κέντρο Ερευνών Πανεπιστημίου Πειραιώς)
σύμφωνα με τις διατάξεις της κείμενης νομοθεσίας και
του εσωτερικού κανονισμού λειτουργίας Εργαστηρίων
του Πανεπιστημίου.
Άρθρο 7
Τηρούμενα Βιβλία
Για τις ανάγκες του Εργαστηρίου τηρούνται σε έντυπη
ή ηλεκτρονική μορφή τα ακόλουθα:
- Βιβλίο πρωτοκόλλου αλληλογραφίας/εγγράφων,
- Βαθμολόγιο φοιτητών (τηρείται στο class web),
- Φάκελο οικονομικών στοιχείων κάθε έτους,
- Βιβλίο επιστημονικής δραστηριότητας,
- Βιβλίο μεταβολών προσωπικού,
- Βιβλίο περιουσιακών στοιχείων (οργάνων και παγίου
εξοπλισμού, βιβλίων και περιοδικών),
- Αρχείο ερευνητικών προγραμμάτων.
Με απόφαση του Διευθυντή μπορεί να τηρείται και
κάθε άλλο βιβλίο ή στοιχείο που προβλέπεται από ειδικές διατάξεις ή κρίνεται απαραίτητο.
Άρθρο 8
Ασφάλεια
Οι χρήστες οφείλουν να τηρούν τους κανόνες ασφαλείας που αναγράφονται στους σχετικούς πίνακες του
Πανεπιστημίου Πειραιώς. Σε περίπτωση πυρκαγιάς, οι
χρήστες οφείλουν να ακολουθήσουν τις οδηγίες του
προσωπικού ασφαλείας.
Άρθρο 9
Λοιπές Διατάξεις
1. Το Εργαστήριο «Ανατολική Μεσόγειος και Ευρωατλαντικές Σχέσεις με διακριτικό τίτλο: (ΑΜΕΣ)» τηρεί
τις διατάξεις του Γενικού Κανονισμού Προστασίας Δεδομένων (GDPR) για την προστασία των προσωπικών
δεδομένων των χρηστών.
2. Το Εργαστήριο χρησιμοποιεί ως τίτλο στην διεθνή
αλληλογραφία του τον τίτλο “Eastern Mediterranean and
Transatlantic Relations ” με το διακριτικό τίτλο “ΕΜΤR”.
4. Ο εσωτερικός κανονισμός ρυθμίζει τη λειτουργία
του Εργαστηρίου, σύμφωνα με τον Εσωτερικό Κανονισμό λειτουργίας των Πανεπιστημιακών Εργαστηρίων
του Πανεπιστημίου Πειραιώς.
5. Ο εσωτερικός κανονισμός αφορά όλους τους χρήστες του Εργαστηρίου «Ανατολική Μεσόγειος και Ευρω-
ατλαντικές Σχέσεις με διακριτικό τίτλο: (ΑΜΕΣ)», συμπεριλαμβανομένων των μελών ΔΕΠ, των ερευνητών, των
μεταπτυχιακών φοιτητών, των προπτυχιακών φοιτητών
και του διοικητικού προσωπικού.
6. Ο εσωτερικός κανονισμός δύναται να τροποποιηθεί
με απόφαση της Συνέλευσης του Τμήματος Διεθνών και
Ευρωπαϊκών Σπουδών του Πανεπιστημίου Πειραιώς και
της Συγκλήτου του Πανεπιστημίου Πειραιώς, ύστερα από
πρόταση του Διευθυντή του Εργαστηρίου.
Άρθρο 10
Έναρξη Ισχύος
Η ισχύς του παρόντος κανονισμού αρχίζει από τη δημοσίευσή του στην Εφημερίδα της Κυβερνήσεως.
Η απόφαση αυτή να δημοσιευθεί στην Εφημερίδα της
Κυβερνήσεως.
Πειραιάς, 7 Απριλίου 2025
Ο Πρύτανης
ΜΙΧΑΗΛ ΣΦΑΚΙΑΝΑΚΗΣ
Καποδιστρίου 34, 104 32 Αθήνα
Αποστολή εγγράφων προς δημοσίευση στο ΦΕΚ
στην ηλεκτρονική διεύθυνση https://eservices.et.gr

[Source: 20250201822.pdf | Tokens: 18303]